section_heading: Pred-računalno doba
paragraph_text: Bez obzira na početno uspješno poslovanje, Commodore se već krajem pedesetih našao u neprilici zbog nemogućnosti natjecanja s jeftinom japanskom proizvodnjom ovih uređaja. Kako bi se spriječio mogući bankrot, tvrtka se preorijentirala na proizvodnju blagajni za dućane, prodajne centre i sl. Nakon nekoliko godina "normalnog" poslovanja, Commodore se, polovicom šezdesetih, našao u centru oluje. S jedne strane, japanske tvrtke sada su počele proizvoditi blagajne, a s druge strane sama tvrtka Commodore International našla se u centru kanadskog financijskog skandala. Ti problemi riješeni su 1966. kada Jack Gould kupuje udio u tvrtci, naređuje prestanak proizvodnje trgovačkih blagajni te premješta tvrtku u SAD. Zahvaljujući tako primljenoj "financijskoj injekciji" Commodore izbjegava bankrot i počinje proizvodnju kalkulatora. Ovaj put dobro vrijeme za kompaniju će trajati čak 5 godina tako da se novi financijski problemi javljaju "tek" 1973./4., kada se pod ponovnim pritiskom japanskih kompanija i američke kompanije Texas Instruments, tvrtka našla na rubu bankrota od kojega će ga ponovno spasiti Gould koji tada postaje većinski vlasnik tvrtke.